'લશ્કરને હજુ લડવા નથી મોકલ્યું.' વિભાકરે હસીને બંને ભાઇઓને સમજાવ્યું. 'મામલો ગૂંચવાયેલો છે અને સોદો મોટો થશે એટલે અત્યારે તો માત્ર તૈયારી ચાલુ છે.' એણે ટૂંકમાં સમજાવ્યું. 'ગ્રાન્ડ ફાધર મોબુભાનું એ ખેતર. મોબુભાના બે દીકરા. દિલુભા અને જામભા. એટલે કાયદેસર રીતે એ બંને ભાઇઓ પચાસ પચાસ ટકાના હિસ્સેદાર ગણાય. એ બંને સ્વર્ગવાસી થઇ ચૂક્યા છે. દિલુભાના બે પુત્રો. મોટા જિતુભા રિટાયર્ડ પોલીસ ઇન્સ્પેક્ટર છે, અને નાના કુંવર વિજયસિંહ ઉર્ફે વિજુભા અત્યારે તડીપાર છે. એક મારમારીના કેસમાં કોર્ટે એમને અમદાવાદ જિલ્લામાંથી તડીપાર કરેલા છે. સામા પક્ષે જામભાના એક જ દીકરા છે, પ્રભાતસિંહ. કોર્ટ કેસ ચાલુ છે એ છતાં, સાદી ભાષામાં સમજીએ તો એ ખેતરમાં પ્રભાતસિંહનો અડધો ભાગ અને બાકીનો અર્ધો ભાગ જિતુભા અને વિજુભાનો.'